**ZAPISNIK**

1. **IZREDNE SEJE STRATEŠKEGA SVETA ZA MAKROEKONOMSKA VPRAŠANJA**

petek, 11. 8. 2023

Prisotni člani: mag. Marijana Bednaš, mag. Velimir Bole, dr. Mejra Festić, mag. Mitja Gaspari, Bojan Ivanc, dr. Matej Lahovnik, dr. Igor Masten, dr. Dušan Mramor (preko aplikacije Zoom), dr. Janez Prašnikar, dr. Vasja Rant, dr. Žiga Žarnić (preko aplikacije Zoom).

Odsotni: dr. Mitja Čok, dr. Mojmir Mrak.

Ostali prisotni: Klemen Boštjančič (preko aplikacije Zoom), dr. Primož Dolenc, Erik Scheriani.

**Dnevni red:**

1. Razprava ob pripravi interventnih ukrepov Vlade, ki so vezani na poplave, ki so avgusta 2023 prizadele Republiko Slovenijo;

2. Razno.

**AD/1**

Udeleženci seje so uvodoma posamično predstavili svoje poglede ter stališča v povezavi s predmetno točko dnevnega reda. Sledila je obširna razprava. Ključni zaključki so bili:

1. zaradi podnebnih sprememb je verjetno, da bodo tovrstne naravne nesreče vse bolj pogoste. Posledično bi bilo smiselno okrepiti sistemsko komponento prilagajanja podnebnim spremembam, delovati preventivno ter se pripraviti na podobne dogodke;
2. v teh izrednih razmerah se je pokazala priložnost za izvedbo nujnih sistemskih sprememb na področju prostorskega načrtovanja;
3. člani soglasno podpirajo ustanovitev posebnega sklada za obnovo; sklad bi moral biti institucionalno oblikovan tako, da metodološko ni vključen v Sektor država ;
4. člani so opozorili na dejstvo, da bodo obnova in obsežna gradbena dela še bolj izpostavila težave z zagotavljanjem ustrezno usposobljene delovne sile, ki jo je primanjkovalo že pred uničujočimi poplavami; ne gre le za gradbene delavce, ampak tudi za različne obrtnike; ob tem se kratkoročno postavi potreba, da se tudi skozi pritegnitev tujih ponudnikov zagotovi dodatno ponudbo, da ne bi ob povečani investicijski aktivnosti prišlo do nezaželenih makroekonomskih učinkov (inflacije), dolgoročno pa velja razmisliti, ali imamo ustrezen izobraževalni sistem glede na potrebe po obrtniških poklicih;
5. prisotni so pozitivno ocenili dosedanje ukrepanje in hiter odziv vlade;
6. izpostavili so tudi, da morajo biti nadaljnji interventni ukrepi ciljno usmerjeni (oz. fokusirani) na tiste, ki pomoč najbolj potrebujejo;
7. za dodatne vire financiranja na kratek rok prisotni predlagajo uvedbo nekaj solidarnostnih dnevov, še v tem koledarskem letu, ki bi bili delovni;
8. člani so predlagali, da bi moral biti del pomoči tistim, ki so ostali brez vsega takojšen in v obliki "granta" (tj. gotovina v (kratkem) časovnem roku);
9. davčne olajšave (sedaj opredeljene v 53. členu ZOPNN-F) bi veljalo razširiti tudi na fizične osebe, pri pravnih osebah pa bi zavezanci po ZDDPO-2 lahko uveljavljali olajšavo tudi v primeru, da bi s sredstvi (denar, stroji ali oprema) pomagali drugim pravnim osebam (ne le omejitev na ugodnosti pri plačilu v denarju na posebej oblikovan račun Republike Slovenije);
10. sedaj je zlata priložnost, da se priprava proračuna naredi drugače in da se prilagoditve v prihodnjih letih izvedejo na podlagi prioritet. V tem trenutku na srednji in zlasti dolgi rok ni povsem jasno, kaj so prioritete in kaj bodo kriteriji za prilagoditve v proračunih, prilagoditve oziroma prestrukturiranje pa bodo potrebne, saj se zgornja meja izdatkov ne bo spreminjala;
11. člani so se strinjali, da je ministrstvom treba dati jasen signal, da bo v prihodnjih letih za nekatere projekte denarja manj, kot je bilo načrtovano pred poplavo in da morajo temu prilagoditi svoje proračunske načrte;
12. člani so predlagali še, da naj Ministrstvo za finance pri Evropski komisiji preveri, kako se bodo v okviru fiskalnih pravil, ki stopijo v veljavo prihodnje leto, metodološko obravnavali izdatki, vezani na izredne razmere.

**AD/2**

Člani so se strinjali, da bo Strateški svet na naslednji redni (šesti) seji dodatno razpravljal o Skladu za obnovo Slovenije.

Seja se je končala ob 12.40 uri.

Zapisal: Erik Scheriani

mag. Marijana Bednaš

PREDSEDNICA STRATEŠKEGA SVETA

Priloga:

* lista prisotnosti